 สดร.เปิดภาพจันทรุปราคาบางส่วน เหนือฟ้าหน้าฝน
วันนี้(8ส.ค.2560) นายศุภฤกษ์ คฤหานนท์ หัวหน้างานบริการวิชาการทางดาราศาสตร์ สถาบันวิจัยดาราศาสตร์แห่งชาติ หรือ สดร.บอกว่า สดร.เผยภาพปรากฏการณ์จันทรุปราคาบางส่วน เช้ามืดวันนี้ บันทึกภาพโดยกล้องโทรทรรศน์ขนาดเส้นผ่านศูนย์กลาง 0.7 เมตร ที่ หอดูดาวเฉลิมพระเกียรติ 7 รอบ พระชนมพรรษา ฉะเชิงเทรา เมื่อเวลาประมาณ 1.12 น. สังเกตเห็นได้ชัดเจนว่าดวงจันทร์เต็มดวงมีลักษณะเว้าแหว่ง รวมถึงความสว่างของดวงจันทร์ลดลงเล็กน้อย แม้จะเป็นช่วงหน้าฝนแต่หลายจังหวัดของไทยสามารถสังเกตได้ในหลายพื้นที่ปรากฏการณ์จันทรุปราคาบางส่วนในครั้งนี้ เริ่มตั้งแต่เวลาประมาณ 00:23 น. ของวันที่ 8 ส.ค.นี้ ดวงจันทร์เคลื่อนเข้าสู่เงามืดของโลก จะสังเกตเห็นดวงจันทร์เต็มดวงค่อย ๆ เว้าแหว่งไปทีละน้อย เงาโลกบังมากที่สุดประมาณร้อยละ 25 ของเส้นผ่านศูนย์กลางดวงจันทร์ ในเวลาประมาณ 01.21 น. จนสิ้นสุดปรากฏการณ์จันทรุปราคาบางส่วนในเวลาประมาณ 02.19 น. ดวงจันทร์กลับมาปรากฏเต็มดวงอีกครั้ง รวมเกิดจันทรุปราคาบางส่วนนานเกือบ 2 ชั่วโมง สามารถสังเกตได้ในยุโรป เอเชีย ออสเตรเลีย แอฟริกา ทางตะวันออกในอเมริกาใต้ มหาสมุทรแอตแลนติก มหาสมุทรอินเดีย และแอนตาร์กติกา ในไทยสามารถสังเกตได้ทุกพื้นที่ทั่วประเทศนายศุภฤกษ์ บอกว่า ส่วนไทยบรรยากาศการเฝ้าชมปรากฏการณ์ดาราศาสตร์เป็นไปอย่างคึกคักทั่วประเทศ จังหวัดที่สามารถสังเกตเห็นจันทรุปราคาบางส่วน ได้แก่ เชียงใหม่ กรุงเทพฯ นนทบุรี ฉะเชิงเทรา สระแก้ว ระยอง สุพรรณบุรี อุบลราชธานี ภูเก็ต ตรัง ขอนแก่น กระบี่ พังงา ชลบุรี กำแพงเพชร เป็นต้น ขณะที่อีกหลายจังหวัดของไทยมีฝนตกหนัก และมีเมฆหนาสภาพท้องฟ้าไม่เอื้ออำนวย ได้แก่ ลพบุรี อ.หาดใหญ่ จ.สงขลา อ.เบตง จ. ยะลา เพชรบุรี บุรีรัมย์ แม่ฮ่องสอน ลำปาง อยุธยา นครปฐม ชัยนาท สมุทรปราการ สมุทรสาคร เพชรบูรณ์ เชียงราย สกลนคร ปรากฏการณ์จันทรุปราคาครั้งต่อไปจะเกิดขึ้นในวันที่ 31 ม.ค.2561 ซึ่งเป็นจันทรุปราคาแบบเต็มดวงและสามารถสังเกตเห็นได้ในประเทศไทย
 สถาบันวิจัยดาราศาสตร์แห่งชาติ เผยภาพปรากฏการณ์จันทรุปราคาบางส่วน เช้ามืดวันที่ 8 ส.ค.นี้ บันทึกภาพโดยกล้องโทรทรรศน์ขนาดเส้นผ่านศูนย์กลาง 0.7 เมตร ที่หอดูดาวเฉลิมพระเกียรติ 7 รอบ พระชนมพรรษา ฉะเชิงเทรา เมื่อเวลาประมาณ 1.12 น. 
ThaiPBSnews,ข่าวไทยพีบีเอส,ไทยพีบีเอส,นายศุภฤกษ์ คฤหานนท์,สถาบันวิจัยดาราศาสตร์แห่งชาติ,จันทรุปราคา